
Selam alejkum ve rahmetullahi ve berekatuhu!  

Imam namjeru da se vjenčam sa djevojkom koja djelimično praktikuje vjeru. Međutim, njena cimerka ima vjerenika koji ima čudne stavove i vrši utjecaj na njih obje. Jedan od tih stavova jeste doviti Poslaniku, ﷺ., da se zauzme za nas kod Uzvišenog, s.v.t., što je meni strano i neprihvatljivo. Sljedeće što saznajem jeste da on ima “džemat” i da odlazi dva puta nedjeljno u takozvane tekije gdje ne može da uđe svako, da ibadete (zikre) odvojeno od ***[džamija](https://pitajucene.com/search/d%C5%BEamij/questions/ "Pretraži pitanja o džamijama")*** i struktura Islamske zajednice.  

Koliko je dozvoljeno prihvatati njegove stavove s obzirom na sve ovo što sam naveo? Allah vas nagradio!


* 
* 
* 
* 
* 
* 
* 

 

Tekije i odlazak u tekije
=========================

 

Uvaženi brate u islamu, mnogo je toga što bih kazao, ali zbog vremenske ograničenosti, rezimirat ću to u nekoliko tačaka:


1- Niste pojasnili da li on dovi Allahu da se Allahov ***[Poslanik](https://pitajucene.com/search/poslanik/questions/ "Pretraži pitanja o poslanicima")*** zauzima za nas na Sudnjem danu. Ako je to u pitanju, onda to nije sporno. A ako je to dovljenje Allahovom Poslaniku i neko zauzimanje sada, onda je to sporno.


2- Njegov odlazak u tekije svakako je jasan pokazatelj njegovog opredjeljenja, jer tamo ne ide onaj ko to smatra novotarijom, kao što to ja smatram, već ide onaj ko smatra da je to ibadet. Stoga smatram da nije ispravno da se od takvog čovjeka uzima ***[vjera](https://pitajucene.com/search/vjera/questions/ "Pretraži pitanja o vjeri")*** i propisi vjere. To ne znači da je sve što kaže o vjeri neispravno, ali onaj ko nema naučnu podlogu da to filtrira, najbolje je da ostavi sve kako u onome što kaže ne bi prošlo nešto što nije utemeljeno.


3- Čudno je da imate namjeru da se vjenčate sa tom djevojkom, a drugima prepuštate da utječu na nju. Vi trebate da budete jasni po tom pitanju i da posavjetujete spomenutu sestru da se kloni tog čovjeka i njegovih tumačenja vjere.


4- Pošto vidim da je vama jasno da su tekije samo jedna novotarija u dugom nizu novotarija koja se može naći kod onih koji se pripisuju sufizmu, ja o tome neću govoriti u ovom odgovoru.  

A Allah najbolje zna!


Odgovorio: ***[Elvedin Pezić](https://pitajucene.com/search/Elvedin+Pezi%C4%87/answers/ "Pretraži odgovore od mr. Elvedin Pezić")***


